和三兄之山陽省孀姊書懷
作者：韓維
朝代：宋

paragraphs: 君子蹈仁義，近自親愛始。
當行豈顧留，千里猶舉趾。
伯氏有東役，駕言適淮涘。
離樽未及展，濁醪未及灑。
起視白日移，驅車一何駛。
遵塗驪唱發，春風落端綺。
義參成周作，辭追建安軌。
感此留滯迹，一誦三四起。
安得假羽翮，遠慰心所企。
此志良未遂，灑泣詎能已。